BODOLAND रादाब: मुसलपुर, 02 एप्रिल : बाक्सा जिल्लाजों लोगोसेनो 63 नं चापागुरि ओन्सोलनि रायजो राजानि थाखाय गोग्गाथाव खोथा होबाय मन्थ्रि हिमन्त बिस्वास सर्मा बिथांआ । सावस्रि बिफान, सोलोंथाइ बिफान आरो रांखान्थियारि बिफाननि मन्थ्रि ड• हिमन्त बिस्वास सर्मा बिथांआ बाक्सा जिल्लानि निकासिआव BJP UPPL आरो GSP दोलोजों जथाइयै लोगो लानानै खुंफुंनाइ मोनसे गेदेरथार सुबुं गौमायाव बाहागो लानानै ओन्सोलनि रायजो राजानि सिगांआव बुंथियोदि आसाम एसेम्बलिआव बे बाराव चापागुरिनिफ्राय इउ. जि ब्रम्हा देरहालांनायनि उनावनो मन्थ्रि होनाय जागोन । 63 नं चापागुरि बियाबाव इउ.जि ब्रम्हखौ होबथानो हाखानाय नंलिया बिथांआ से लाकनि बांसिन भट मोननानै देरहासारगोन आरो आसाम एसेम्बलिआव मन्थ्रि बिबानखौ रुजुनगोन होनना खोथा होयो । बे बाराव BJP माने ट्रेक्टर आरो ट्रेक्टर माने BJP, दिल्लीआव BJP सोरखार, बिटिसिआवबो BJP आरो UPPL दोलोनि प्रमद बर’ सोरखार, बेनिखायनो दिसपुरावबो BJP आरो UPPL सोरखारखौ लाबोना जौगानाइ आरो खौसेथिनि खामानिखौ मावनो नांगौ होनना बुंथियो । बेजों लोगोसेनो सोरखार दाफुंखांनायनि उनावनो आसामनि से लाक लाइमोनफोरनो सोरखारि साख्रि होगोन, अरुनदय आस’नि जोहै दान मोनसेआव नै रोजा रां अनसुंथाइ फरायसा-फरायसुलिफोरनो स्कुटि होनाय बाथ्रा बुंनायनि अनगायैबो गोबांथार आस’नि खोथा होदों रांखान्थियारि मन्थ्रि ड• हिमन्त बिस्वास सर्मा बिथांआ । आरो फैबाय थानाय 6 एप्रिल खालारखालि साफ्रोमबो सुबुंआनो सोरजिगिरिनि सेराव आरज’ गाबनानै इउ.जि ब्रम्हनो भट होनो खावलायदेरो ।